ET Euroopa Liidu Teataja C 233/16

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2008/C 233/08)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7 (1). Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„ANDRUTY KALISKIE”

EÜ nr: PL-PGI-005-0526-6.3.2006

KGT ( X ) KPN ( )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Ministerstwo Rolnictwa i Rozwoju Wsi Aadress: ul. Wspólna 30 PL-00-930 Warszawa Telefon: (48-22) 623 27 07 Faks: (48-22) 623 25 03 E-post: jakub.jasinski@minrol.gov.pl

2. Taotlejate rühm:

Nimi: Lokalna Organizacja Turystyczna Ziemi Kaliskiej Aadress: al. Wojska Polskiego 185 PL-62-80 Kalisz Telefon: (48-62) 764 55 88 Faks: (48-62) 764 55 99 E-post: eliza@aleksander.pl Koosseis: Tootjad/töötlejad ( X ) muud ( X )

3. Toote liik:

Klass 2.4 — Leib, valikpagaritooted, koogid, kondiitritooted, küpsised ja muud pagaritooted

4. Spetsifikaat:

(Määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimi: „Andruty kaliskie” (Kaliszi vahvlid)

4.2. Kirjeldus: Ümmargused, õhukesed vahvlid, mille servad on korrapärased ning pind kergelt läikiv, sile ja ebaühtlase värvusega. Vahvlite läbimõõt on 15–17 cm ja paksus 0,8–1,5 mm. Värvus varieerub helebeežist õlgkollase ja kuldpruunini. Vahvlid on kergelt magusa, hõrgu maitsega, krõbedad, kuivad ja siledad.

4.3. Geograafiline piirkond: Kaliszi linn ja seda ümbritsev Kaliszi piirkond, Suur-Poola vojevoodkond, Poola.

4.4. Päritolutõend: Märgiste registreerimissüsteem võimaldab kontrollida turul olevate Kaliszi vahvlite kogust. Iga tootja peab vastavalt asjaomastele õigusaktidele esitama oma andmed märgisel selleks ettenähtud kohas.

Ühtlasi peab iga tootja ettevalmistusetapis ja tootmise kestel üles märkima käesoleva spetsifikaadi kohase teabe. Kirjalik teave peab olema igal ajal kontrolliasutusele kättesaadav ja seda võib kontrollida.

4.5. Tootmismeetod: 1. etapp — tooraine valmistatakse ette järgmises vahekorras: 10 l vett, 470–1 000 g suhkrut, 5–6 kg nisujahu, 150–200 ml rapsiõli.

2. etapp — koostisained segatakse hoolikalt ühtlaseks, paksuks, siledaks taignaks. Taignal lastakse seista vähemalt 30 minutit.

3. etapp — suletud vahvlirauad kuumutatakse ligikaudu 180 °C-ni. Maksimaalne temperatuur ei tohi ületada 220 °C.

4. etapp — kuumale ja rasvaga määritud alumisele vahvlirauale kallatakse tainast. Vahvlirauad surutakse kokku.

5. etapp — kui vahvlid on küpsenud (selleks kulub sõltuvalt vahvliraudade temperatuurist ligikaudu 30–45 sekundit), avatakse vahvlirauad, tõstes nende ülemist poolt. Vahvlid peaksid jääma alumisele poolele. Küpsenud vahvlid kogutakse kokku ja laotakse üksteise peale. Ebaõnnestunud vahvlid pannakse kõrvale.

6. etapp — üksteise peale laotud vahvlite servad lõigatakse noa või viili abil tasaseks, andes neile ümara kuju. Vahvlitele kinnitatakse garantiipitser ja need pakendatakse kohe pärast küpsetamist kinnisulatatud polüpropüleenkottidesse. Kotid võib pakkida väikestesse karpidesse või ümbrikesse. Sellisel juhul ei ole garantiipitser ega märgis nõutav. Osutatud kotte, ümbrikke ja karpe kasutatakse üksikpakenditena. Üksikpakendile märgitakse selles sisalduvate vahvlite arv. Rühmapakenditena kasutatakse suuri pappkaste. Pakendamine toimub tervikuna käsitsi.

Toote hapruse ja niiskusimavuse (suur hügroskoopsus) tõttu peab see olema pakendatud tootmiskohas. Sellega tagatakse ühtlasi toote jälgitavus.

4.6. Seos geograafilise piirkonnaga: Toote seos geograafilise piirkonnaga põhineb selle mainel; eri allikate põhjal valmistati seal vahvleid juba 19. sajandi keskpaiku. Teated Kaliszi linna kohta on vanimad Poolas ning linn muutus juba keskajal eri rahvuste ja kultuuride sulatuskatlaks. Tõendite kohaselt hakati Kaliszi vahvleid valmistama kultuuridevahelise suhtlemise tulemusena ning need osutavad linnas sajandeid elanud eri rahvuslike ja usuliste rühmade kulinaarsete traditsioonide ning tavade segunemisele.

Kaliszi vahvlitel on oluline osa selle Prosna jõe kaldal asuva linna ajaloos. Toote algne päritolu on Kaliszi linna rikkalikus ajaloos kaotsi läinud. Nime etümoloogia on samuti selgusetu. On teada üksnes see, et nime kasutati juba 18. sajandil. Poola ajaloolase Zygmunt Glogeri andmetel pakuti Kaliszi vahvleid 18. sajandil magustoiduks. Järgmine dokumenteeritud viide vahvlitele pärineb 19. sajandi keskpaigast.

Eri allikate kohaselt alustati Kaliszi vahvlite tootmist 1850. aasta paiku, kui linn saavutas teatava jõukuse ning seal hakkas tekkima keskklass. Näiteks pühapäeviti tavatsesid terved perekonnad jalutada Prosna jõe kaldal asuvas pargis. Sel ajal hakkasid kaupmehed jalutajatele vahvleid müüma. Seda teavet on suuliselt edasi kandnud nii tootjate perekonnad kui ka klientide järeltulijad. Kaliszi spetsialiteeti mainitakse ka linnakodanike mälestustes ning see on muudetud surematuks fotodel ja kirjutistes.

Vahvlite valmistamine oli lihtne ning teades retsepti ja omades õiget varustust, võis neid küpsetada isegi suhteliselt tagasihoidlikes tingimustes. Neid valmistati pagaritöökodades, kodudes, mõisates ja paljudes kauplustes. Vahvleid müüdi samuti samades kohtades, kuid kõige olulisem ja lausa kultuskoha mainega müügipaik on alati olnud linnapark.

Kõige käegakatsutavam tõend Kaliszi vahvlite valmistamise traditsiooni kohta on 19. sajandist pärinevad vahvlirauad, mida nende küpsetamiseks kasutati. Tänaseni säilinud vahvliraudadel võib näha mitmesuguseid parandamis- ja täiustamisjälgi. Algselt valmistasid neid sepad ja hiljem ka kohalikud oskustöölised (nt lukksepad). Vahvlirauad koosnesid kahest ümmargusest, siledast raudplaadist, mis olid hingega ühendatud.

Rahva ühismälus on vahvlid samamoodi linna sümboliks nagu vapp ja raekoda. Seega ei ole sugugi üllatav, et Kaliszist pärit inimesed kogu maailmas paluvad kodu- ja lapsepõlvenostalgiat tundes endale vahvleid saata.

Kaliszi vahvlite silmapaistvat mainet tõendavad arvukad auhinnad, nt 1. koht 2004. aasta üleriigilisel kulinaariakonkursil („Nasze Kulinarne Dziedzictwo”), 1. koht 2005. aasta piirkondlikul Suur-Poola vojevoodkonna piirkondlike ja traditsiooniliste toodete konkursil ning 2005. aastal „Perly” auhind piirkondlikule ja traditsioonilisele toiduainele, mida antakse igal aastal välja rahvusvahelisel Polagra Farm (Farma) messil.

4.7. Kontrolliasutus:

Nimi: Główny Inspektorat Jakości Handlowej Artykułów Rolno-Spożywczych Aadress: ul. Wspólna 30 PL-00-930 Warszawa Telefon: (48-22) 623 29 01 Faks: (48-22) 623 20 99 E-post: —

4.8. Märgistus: Kaliszi piirkonna turismiamet (Lokalna Organizacja Turystyczna Ziemi Kaliskiej) on loonud spetsiaalselt kujundatud pakendi: garantiipitserid, märgised, ümbrikud ja karbid. Pakendid valmistatakse keskuses, kus selle üle teostab järelevalvet turismiamet, kes dokumenteerib ja jaotab kõik taotluses osutatud pakendid. Jaotamiskorraldusega ei tohi diskrimineerida ühtegi tootjat, kes valmistab Kaliszi vahvleid kooskõlas käesoleva spetsifikaadi nõuetega.

(1) ELT L 93, 31.3.2006, lk 12.